November 2016

2016. aasta november algas teisipäeval ja lõppes 30 ööpäeva pärast kolmapäeval.

1. november

 Palaus toimusid presidendivalimised. Valimised võitis ametis olev president Tommy Remengesau, kes kogus 51,3% häältest. Tema vastaskandidaat Surangel Whipps sai 48,7% häältest.
 Eesti siseminister Hanno Pevkur alustas kahepäevast visiiti Soome pealinnas Helsingis, kus ta pidas tööalaseid kõnelusi oma Soome kolleegi Paula Risikkoga.
 Eestit külastas Bulgaaria asepeaminister Meglena Kuneva, kes kohtus oma visiidi raames Eesti välisministri Jürgen Ligiga.
 Eesti Rahvusringhääling avalikustas, et Eesti Televisiooni meelelahutustoimetuse juhiks saab Mart Normeti asemel Urmas Vaino.
 AS Tallinna Lennujaam teatas, et Suurbritannia rahvuslik lennukompanii British Airways alustab 28. märtsist 2017 regulaarlende Londoni Heathrow' lennujaama ja Tallinna lennujaama vahel.

2. november

 Islandi president Guðni Thorlacius Jóhannesson tegi uue valitsuse moodustamise ülesandeks Bjarni Benediktssonile.
 Lõuna-Korea president Park Geun-hye nimetas uueks peaministriks Kim Byong-jooni.
 Taanis Kopenhaagenis toimus Põhja- ja Baltimaade peaministrite kohtumine, kus osales ka Eesti peaminister Taavi Rõivas.
 Eesti president Kersti Kaljulaid sõitis töövisiidile Poola, kus kohtus Poola riigipea Andrzej Dudaga. Lisaks kohtus ta Skandinaavia-Poola Kaubanduskoja nõukogu esimehe Carsten Nilseniga ning külastas Varssavi ülestõusu muuseumi.
 Eestisse saabus kolmepäevasele visiidile Läti kaitseväe juhataja kindralleitnant Raimonds Graube.

3. november

 Liibanoni president Michel Aoun tegi uue valitsuse moodustamise ülesandeks Sa‘d al-Ḩarīrīle.
 Pakistanis Karachis toimunud kahe rongi kokkupõrkes hukkus vähemalt 17 inimest ja sai vigastada veel kümneid inimesi, kellest vähemalt 50 toimetati haiglasse. Hiljem kasvas hukkunute arv vähemalt 22 inimeseni.
 Suurbritannias otsustas Inglismaa Kõrge Kohus, et Suurbritannia valitsus ei saa iseseisvalt algatada Euroopa Liidust lahkumise protsessi, vaid peab selleks saama ka Suurbritannia parlamendi nõusoleku.
 Venemaa presidendi administratsioon teatas, et president Vladimir Putin andis Ameerika Ühendriikide näitlejale ja muusikule Steven Seagalile Venemaa kodakondsuse.
 Eestit külastas Soome peaminister Juha Sipilä, kes kohtus visiidi raames oma Eesti kolleegi Taavi Rõivasega.
 Eestit külastas Läti terviseminister Anda Čakša, kes kohtus visiidi raames oma Eesti kolleegi Jevgeni Ossinovskiga.
 Eesti välisminister Jürgen Ligi kohtus Saksamaal Berliinis Saksamaa välisministri Frank-Walter Steinmeieriga, kellega arutas muuhulgas Euroopa Liidu ja Venemaa suhteid ning olukorda Süürias.

4. november

 Hispaanias andis ametivande peaminister Mariano Rajoy uus valitsuskabinet.
 Lõuna-Korea president Park Geun-hye teatas, et võtab isikliku vastutuse tema ümber lahvatanud korruptsiooniskandaalis ja on valmis vabatahtlikult osalema prokuratuuri algatatud uurimises. Presidenti kahtlustatakse oma sõbranna Choi Soon-sili mõju all tegutsemises ja kaasa aitamises viimase rikastumisele, selleks poliitilist survet kasutades. 
 Türgi julgeolekuorganid alustasid peamiselt kurdide huve esindava Rahvaste Demokraatliku Partei juhtpoliitikute vahistamist. Teiste seas peeti kinni 9 parlamendiliiget, kelle seas olid ka partei kaasesimehed Selahattin Demirtaş ja Figen Yüksekdağ.
 Eestis kutsusid Isamaa ja Res Publica Liitu ning Sotsiaaldemokraatlikusse Erakonda kuuluvad ministrid oma haldusala riiklike äriühingute nõukogudest tagasi kõik Riigikogu liikmed. Valdav osa nõukogudesse kuulunud ja sealt tagasi kutsutud Riigikogu liikmetest kuulusid Reformierakonda. Sellega sai alguse 2016. aasta valitsuskriis.
 Eesti maaeluminister Urmas Kruuse alustas 9. novembrini kestvat visiiti Hiinas ja Vietnamis, et kohtuda oma sealsete kolleegidega ja arutada võimalikku majanduskoostööd nende riikidega.
 Eesti lennuettevõte Nordica teatas, et lõpetab koostöö oma senise strateegilise partneriga, Sloveenia rahvusliku lennukompaniiga Adria Airways ja alustab koostööd Poola rahvusliku lennukompaniiga LOT Polish Airlines. Ühtlasi teatati, et LOT omandab 49-protsendilise osaluse Nordica lennukite haldamisega tegelevas tütarettevõttes Regional Jet.
 Eesti Keskerakonna esimees Edgar Savisaar teatas, et ei osale järgmisel päeval toimuval erakonna erakorralisel kongressil ega kandideeri ka ise tagasi erakonna esimehe ametikohale. Esimehe kandidaatidest kutsus ta oma poolehoidjaid üles toetama Yana Toomi.

5. november

 Lätis Riias toimus Kesk- ja Ida-Euroopa riikide ja Hiina valitsusjuhtide viies kohtumine. Kohtumisel osales ka Eesti peaminister Taavi Rõivas.
 Eestis Paides toimunud Eesti Keskerakonna kongressil valiti erakonna uueks esimeheks 654 häälega Jüri Ratas, tema vastaskandidaati Yana Toomi toetas 348 delegaati. Erakonna senine esimees Edgar Savisaar oma ametikohale tagasi ei kandideerinud. Samal päeval kogunenud uus juhatus kinnitas erakonna peasekretäriks senise peasekretäri kohusetäitja Jaak Aabi.

6. november

 Bulgaarias toimus presidendivalimiste esimene voor. Valimistel oli edukaim sõltumatu kandidaat Rumen Radev, kes pälvis 25,4% valijate toetuse. Paremuselt teise tulemuse saavutas valitsuskoalitsiooni esindaja Tsetska Tsacheva, kes sai 22% häältest. Mõlemad enim hääli saanud kandidaadid pääsesid edasi teise valimisvooru 13. novembril.
 Montenegro eriprokurör teatas, et Montenegro julgeolekuorganid hoidsid oktoobris 2016 ära vene rahvuslaste rühmituse kavandatud atentaadi peaminister Milo Đukanovićile. 
 Nicaraguas toimusid presidendi- ja parlamendivalimised. Presidendiks valiti 72,5% häältega tagasi Daniel Ortega, ka parlamendivalimistel oli edukas tema erakond Frente Sandinista de Liberación Nacional, mis pälvis 66,8% valijate toetuse.
 Türgi peaminister Binali Yıldırım süüdistas oma teleesinemises peamiselt kurdide huve esindavat opositsioonierakonda Rahvaste Demokraatlik Partei terrorismi rahastamises.

7. november

 Austraalia parlamendi ülemkoda hääletas häältega 33:29 maha ettepaneku panna samasooliste abielu legaliseerimise küsimus rahvahääletusele.
 Belgias Brüsselis algas Euroopa Liidu ja euroala rahandusministrite kahepäevane kohtumiste seeria, kus osaleb ka Eesti rahandusminister Sven Sester.
 Kanadas Yukonis toimusid parlamendivalimised. Valimised võitis Liberaalne Partei, mis sai 34,9% antud häältest ja 11 kohta 19-kohalises parlamendis. Esindatuse parlamendis tagasid veel Yukoni Partei (6 kohta) ja Uus Demokraatlik Partei (2 kohta).
 Rumeenia parlament võttis vastu otsuse, millega tõstetakse 2017. aastal tervishoiu- ja haridustöötajate palka enam kui 10% võrra. Järgmisel päeval teatas peaminister Dacian Cioloș, et vaidlustab selle otsuse, sest selle tulemusel kasvab Rumeenia järgmise aasta riigieelarve puudujääk üle Euroopa Liidus lubatud 3% piiri.
 Šveitsis Genfis algasid Ühinenud Rahvaste Organisatsiooni peasekretäri Ban Ki-mooni vahendatud kõnelused Küprose taasühendamiseks.
 Eestis teatasid valitsusse kuuluvad Sotsiaaldemokraatlik Erakond ning Erakond Isamaa ja Res Publica Liit, et lõpetavad koostöö Eesti Reformierakonnaga ja alustavad kõnelusi uue valitsuskoalitsiooni moodustamiseks Eesti Keskerakonnaga. Peaminister Taavi Rõivasele tehti ettepanek vabatahtlikult valitsusjuhi ametist lahkuda.
 Eesti välisminister Jürgen Ligi alustas kahepäevast visiiti Rumeenia pealinnas Bukarestis ja kohtus visiidi esimesel päeval oma Rumeenia kolleegi Lazăr Comănescuga.
 Eestis algas üle-eestiline noorsootöö nädal.

8. november

 Ameerika Ühendriikides toimusid presidendi- ja parlamendivalimised. Presidendivalimised võitis Vabariikliku Partei kandidaat Donald Trump, kes sai endale 279 valijamehe hääled. Tema vastaskandidaat Hillary Clinton sai enda toetuseks 228 valijameest. Vabariiklased säilitasid kontrolli ka Ameerika Ühendriikide Kongressi mõlema koja üle – pärast valimisi on neil Esindajatekojas 239 kohta demokraatide 193 koha vastu ja Senatis 51 kohta demokraatide 47 koha vastu.
 Ameerika Ühendriikides toimusid ka mitmed kubernerivalimised. Vabariiklik Partei võitis kubernerikoha Indiana, Missouri, New Hampshire'i, Põhja-Dakota, Utah' ja Vermonti osariigis, Demokraatlik Partei Delaware'i, Lääne-Virginia, Montana, Oregoni ja Washingtoni osariigis.
 Ameerika Ühendriikides toimusid ka mitmed rahvahääletused:
California, Massachusettsi ja Nevada osariigis legaliseeriti kanepi müük ja tarbimine meelelahutuslikel eesmärkidel, Florida, Põhja-Dakota ja Arkansase osariigis aga kanepi müük ja tarbimine meditsiinilistel näidustustel;
 Nebraska osariigis taastati surmanuhtlus, California osariigis kukkus aga läbi ettepanek surmanuhtluse kaotamiseks;
 Arizona, Colorado, Maine'i ja Washingtoni osariigis kiideti rahvahääletusel heaks alampalga tõus;
 California, Nevada ja Washingtoni osariigis kiideti heaks täiendavad piirangud, mis peaksid muutma tulirelvad ja/või laskemoona raskemini kättesaadavaks;
 California osariigis kukkus läbi ettepanek, millega taheti kohustada kõiki pornomodelle kasutama oma töös kondoome.
 Euroopa Liidu rahandusministrid leppisid kokku uutes majandussanktsioonides Krimmi riigiametnike vastu.
 Filipiinide kaitseministeerium teatas, et erinevalt president Rodrigo Duterte varasematest väidetest ei lõpeta Filipiinid sõjalist koostööd Ameerika Ühendriikidega, vaid vähendavad ainult ühiseid sõjaväeõppusi ja keskenduvad nende raames senisest vähem lahingülesannetele.
 India peaminister Narendra Modi teatas, et tema valitsus kõrvaldab pettuste ja korruptsiooni ohjeldamiseks ringlusest 500 ja 1000 India ruupia väärtuses paberrahad.
 Kongo Demokraatliku Vabariigi idaosas Goma linna lähistel korraldati pommirünnak Ühinenud Rahvaste Organisatsiooni rahuvalvajatele. Plahvatuses hukkus üks laps, vigastada sai 32 Indiast pärit rahuvalvajat.
 Kõrgõzstani peaminister Sooronbaj Džeenbekov tegi teatavaks oma uue valitsuse koosseisu.
 Lõuna-Korea president Park Geun-hye taganes oma 2. novembri otsusest, millega oli peaministriks nimetanud Kim Byong-jooni.
 Ungari parlament ei kiitnud heaks peaminister Viktor Orbáni plaani täiendada riigi põhiseadust sättega, mis keelaks Euroopa Liidul pagulaste ümberasustamise Ungari territooriumile. Plaan vajas heakskiitmiseks 133 parlamendiliikme toetust, kuid pälvis vaid 131 parlamendiliikme poolthääle.
 ÜRO Inimõiguste Ülemvoliniku Amet teatas, et äärmuslik islamiorganisatsioon Islamiriik on Iraagis Mosuli ümbruses röövinud novembri alguses 295 Iraagi julgeolekujõudude endist ametnikku. Samuti sundisid islamistid koos endaga Hammam al-Alili linnast taganema umbes 1500 tsiviilisikut.
 Eesti Reformierakonna juhatus otsustas, et vaatamata koalitsioonipartnerite soovitusele ei astu peaminister Taavi Rõivas vabatahtlikult ametist tagasi. XIII Riigikogus esindatud ülejäänud viie erakonna fraktsioonide juhid otsustasid seejärel, et kui peaminister vabatahtlikult ametist ei lahku, ühinevad nad kõik opositsiooni esitatud umbusaldusavaldusega Taavi Rõivase valitsuse vastu.

9. november

 Ameerika Ühendriikide mitmetes linnades toimusid meeleavaldused Donald Trumpi valimisvõidu vastu. Suurimad neist leidsid aset New Yorgis, Los Angeleses, Oaklandis ja Chicagos, kus meeleavaldajate arv küündis kohati isegi 5000–6000 inimeseni.
 Guinea-Bissau president José Mário Vaz vabastas ametist peaminister Baciro Djá valitsuse.
 Hondurase president Juan Orlando Hernández teatas oma kavatsusest kandideerida ametisse tagasi ka teiseks ametiajaks.
 Leedus leppisid Leedu Talupoegade ja Roheliste Liit ning Leedu Sotsiaaldemokraatlik Partei kokku valitsuskoalitsiooni moodustamises.
 Mehhiko parlamendi alamkoja põhiseaduskomisjon lükkas tagasi president Enrique Peña Nieto algatuse legaliseerida föderaaltasandil samasooliste abielu. Algatust toetas 8 komisjoni liiget, selle vastu hääletas 19 komisjoni liiget.
 Montenegro president Filip Vujanović tegi uue valitsuse moodustamise ülesandeks 58-aastasele endisele salapolitsei ülemale Duško Markovićile.
 Venemaa president Vladimir Putin nimetas Venemaa ja Poola suhteid mitterahuldavateks ning teatas, et Venemaa on valmis taasalustama dialoogi Poola võimudega.
 Eestis avaldas XIII Riigikogu häältega 63:28 umbusaldust peaminister Taavi Rõivasele. Õhtul alustasid Eesti Keskerakond, Erakond Isamaa ja Res Publica Liit ning Sotsiaaldemokraatlik Erakond kõnelusi uue valitsuskoalitsiooni moodustamiseks ning jõudsid kõneluste esimesel päeval kokkuleppele välis- ja julgeolekupoliitika küsimustes.
 Eesti kaitseminister Hannes Hanso osales Kopenhaagenis toimunud Põhja- ja Baltimaade kaitseministrite kohtumisel.

10. november

 Ameerika Ühendriikides kohtusid ametisolev president Barack Obama ja valitud president Donald Trump, et arutada võimu üleandmisega seotud küsimusi. Nende vestlus kestis poolteist tundi.
 Ameerika Ühendriikides Oregoni osariigis Portlandis muutus valitud presidendi Donald Trumpi vastu korraldatud meeleavaldus hilisõhtul vägivaldseks. Inimesed purustasid autode ja kaupluste aknaid ning süütasid prügikaste, politsei vahistas 29 inimest.
 Lõuna-Aafrika Vabariigi parlamendis kukkus läbi umbusaldushääletus president Jacob Zuma vastu. Presidendi umbusaldamist toetas 126 parlamendiliiget, selle vastu oli 214 parlamendiliiget.
 Eesti president Kersti Kaljulaid alustas kahepäevast töövisiiti Saksamaa pealinnas Berliinis, kus ta kohtus Saksamaa presidendi Joachim Gauckiga.

11. november

 Ameerika Ühendriikide riigisekretär John Kerry külastas esimese Ameerika Ühendriikide välisministrina Antarktikat.
 Ameerika Ühendriikide valitud president Donald Trump tagandas ametist oma üleminekumeeskonna senise juhi, New Jersey osariigi kuberneri Chris Christie ja nimetas meeskonna uueks juhiks oma asepresidendi Mike Pence'i.
 Kõrgõzstani president nimetas ametisse peaminister Sooronbaj Džeenbekovi uue valitsuse.
 Türgis İstanbulis vahistati seoses väidetava terrorijuurdlusega opositsioonilise päevalehe Cumhuriyet juhatuse esimees Akın Atalay.
 Eestis algas 20. Tallinna Pimedate Ööde Filmifestival.

12. november

 Lõuna-Korea pealinnas Seoulis avaldasid sajad tuhanded inimesed meelt korruptsiooniskandaali sattunud presidendi Park Geun-hye vastu ja nõudsid tema tagasiastumist.
 Läti piirivalve ülem Normunds Garbars teatas BNS-ile antud intervjuus, et Läti kavatseb illegaalse rände piiramiseks alustada 2017. aastal piirile Valgevenega hästi turvatud piiritsooni rajamist, mille teatud lõikudele püstitatakse ka piiritara.

13. november

 Ameerika Ühendriikide valitud president Donald Trump nimetas oma tulevaseks administratsiooni ülemaks Vabariikliku Partei esimehe Reince Priebusi.
 Bulgaarias toimus presidendivalimiste teine voor. Valimised võitis opositsiooni esitatud sõltumatu kandidaat Rumen Radev, kes võitis 59,4% häältest.
 Iraagi armee vallutas pealetungi käigus Mosulile äärmuslikult islamiliikumiselt Islamiriik tagasi iidse Namrūdi linna. 
 Moldovas toimus presidendivalimiste teine voor. Valimised võitis Moldova Vabariigi Sotsialistide Partei kandidaat Igor Dodon, keda toetas 52,2% valijatest. Valimisaktiivsus oli 53,5%.
 Türgi kaitseministeerium teatas, et vabastas väidetava seotuse tõttu juulikuise riigipöördekatsega ametist veel 291 mereväeohvitseri.

14. november

 Belgias Brüsselis algas Euroopa Liidu põllumajandus- ja kalandusministrite kahepäevane kohtumine, millel osales ka Eesti maaeluminister Urmas Kruuse.
 Belgias Brüsselis toimus Euroopa Liidu välisministrite kohtumine, millel osales ka Eesti välisminister Jürgen Ligi. Kohtumisel arutati Euroopa Liidu välis- ja julgeolekupoliitika strateegiat, idapartnerluse küsimusi ja olukord rahvusvahelistes pingekolletes. Kohtumise järel toimus eraldi veel Baltimaade ja Beneluxi riikide välisministrite kohtumine.
 Bulgaarias astus eelmise päeva presidendivalimiste tulemuste tõttu ametist tagasi peaminister Bojko Borisov.
 Colombia valitsus avaldas muudetud ja täiendatud plaani kestva rahu sõlmimiseks vasakäärmusliku relvarühmitusega FARC. Varasema rahuplaani olid Colombia elanikud referendumil tagasi lükanud.
 Jaapan ja Lõuna-Korea allkirjastasid esialgse kokkulepe Põhja-Koread puudutava luureinfo jagamiseks.
 Kongo Demokraatlikus Vabariigis astus tagasi peaminister Augustin Matata Ponyo Mapon.
 Leedus astus ametisse seimi uus koosseis.
 Rahvusvaheliselt algas ülemaailmne antibiootikuminädal, millega soovitakse inimesi üles kutsuma vastutustundlikule ja korrektsele antibiootikumide tarvitamisele.
 Saksamaal otsustas Kristlik-Demokraatlik Liit toetada sotsiaaldemokraadist välisministri Frank-Walter Steinmeieri kandidatuuri Saksamaa liidupresidendi ametikohale.
 Uus-Meremaa keskosa tabas 7,8-magnituudine maavärin, mille epitsenter asus Lõunasaarel 15 km kaugusel Culverdeni linnast. Maavärin tekitas kõige rohkem kahjustusi Kaikoura regioonis, hukkus ka vähemalt kaks inimest.
 Venemaal vahistati kahtlustatuna korruptsioonis majandusliku arengu minister Aleksei Uljukajev. Järgmisel päeval vabastas president Vladimir Putin Uljukajevi ametist.

15. november

 Ameerika Ühendriikide president Barack Obama alustas ametlikku visiiti Kreekas.
 Islandi peaministrikandidaat Bjarni Benediktsson teatas oma suutmatusest valitsust moodustada.
 Leedu president Dalia Grybauskaitė nimetas Talupoegade ja Roheliste Liidu nimekirjas parlamenti valitud parteitu Saulius Skvernelise uueks peaministrikandidaadiks.
 Eestis esitas XIII Riigikogu liige Mark Soosaar avalduse Riigikogust lahkumiseks. Järgmisel päeval rahuldas Riigikogu juhatus tema avalduse ja nimetas Soosaare asendusliikmeks Aet Maatee.

16. november

 Ameerika Ühendriikide Senatis valisid vabariiklased oma fraktsiooni esimeheks tagasi Kentucky senaatori Mitch McConnelli; Senati vähemuse juhiks ehk demokraatide fraktsiooni esimeheks valiti New Yorgi osariiki esindav senaator Chuck Schumer.
 Islandi president Guðni Thorlacius Jóhannesson tegi ettepaneku valitsuse moodustamiseks Vasak-Rohelise Liikumise esimehele Katrín Jakobsdóttirile.
 Prantsusmaa endine rahandusminister Emmanuel Macron teatas, et kavatseb osaleda sõltumatu kandidaadina presidendivalimistel.
 Prantsusmaal Pariisis toimus Baltimaade välisministrite (s.h ka Eesti välisministri Jürgen Ligi) kohtumine Prantsusmaa välisministri Jean-Marc Ayrault'ga. Kohtumisega tähistati 25 aasta möödumist diplomaatiliste suhete taastamisest Balti riikide ja Prantsusmaa vahel.
 Venemaa president Vladimir Putin allkirjastas otsuse, millega võttis tagasi Venemaa allkirja Rahvusvahelise Kriminaalkohtu asutamislepingult. Venemaa ei olnud lepingut kunagi ratifitseerinud ega kuulunud seega ka kohtu jurisdiktsiooni.
 Eestis tähistati piduliku välijumalateenistusega ja vastuvõtuga Estonia kontserdisaalis Eesti kaitseväe loomise 98. aastapäeva.
 Eestis kutsus Ettevõtluse Arendamise Sihtasutuse nõukogu ametist tagasi sihtasutuse juhatuse esimehe Hanno Tombergi. Selle põhjuseks said Ärma talu ettevõtlustoetuste osas langetatud otsused. Tagasikutsumine jõustub 26. novembril.

17. november

 Bosnia ja Hertsegoviina presidentuuri esimeheks sai serblane Mladen Ivanić.
 Kongo Demokraatliku Vabariigi peaministriks nimetati Samy Badibanga.
 Türgi võimud vabastasid ametist 203 kohtunikku ja prokuröri, keda kahtlustatakse seotuses juulikuise riigipöördekatsega.
 Eesti suursaadik Suurbritannias Lauri Bambus avas Jersey saarel Eesti aukonsulaadi.

18. november

 Ameerika Ühendriikide valitud president Donald Trump nimetas oma julgeolekunõunikuks erukindral Michael Flynni, justiitsministri kandidaadiks senaator Jeff Sessionsi ja Luure Keskagentuuri direktori kandidaadiks Esindajatekoja liikme Michael Pompeo.
 Guinea-Bissau president José Mário Vaz nimetas uueks peaministriks Umaro Sissoco Embalo, kes vannutati ka samal päeval ametisse.
 Türgis vahistati 73 Yıldızi Tehnikaülikooli õppejõudu, keda kahtlustatakse seotuses juulikuise riigipöördekatsega. 
 Eestis Ida-Virumaal Jõhvis algas 8. põlevkivikonverents, mille avas keskkonnaminister Marko Pomerants.

19. november

 Indoneesia pealinnas Jakartas avaldasid tuhanded inimesed meelt riigis kasvava rassilise ja usulise sallimatuse vastu.
 Jeemenis alustas Saudi Araabia juhitav sõjaline koalitsioon 48-tunnist vaherahu.
 Malaisia pealinnas Kuala Lumpuris osalesid kümned tuhanded inimesed meeleavaldusel, millega nõuti korruptsioonisüüdistuste alla sattunud peaminister Najib Razaki tagasiastumist.
 Maltal algas rahvusvaheline orelifestival, millel osalesid ka Eesti organistid Andres Uibo ja Piret Aidulo ning tšellist Aare Tammesalu.
 Peruu pealinnas Limas algas Aasia ja Vaikse Ookeani Majanduskoostöö kahepäevane kohtumine. Kohtumise esimesel päeval kohtusid eraviisiliselt ka Filipiinide president Rodrigo Duterte ja Venemaa president Vladimir Putin; kohtumise raames kritiseeris Filipiinide president teravalt Ameerika Ühendriike, mõlemad presidendid rõhutasid usalduslike suhete tähtsust Filipiinide ja Venemaa vahel.
 Somaalia peaminister Cumar Cabdirashiid Cali Sharmaarke teatas, et on suutnud saavutada vaherahu kahe sõjajalal autonoomse piirkonna Puntlandi ja Galmudugi vahel.
 Eestis kiitsid Keskerakonna, Isamaa ja Res Publica Liidu ning Sotsiaaldemokraatliku Erakonna volikogud heaks uue koalitsioonilepingu.

20. november

 Haitil toimusid presidendi- ja parlamendivalimised. Presidendivalimised võitis 56% häältega Haiti Tèt Kale Partei kandidaat Jovenel Moïse. 
 Indias Uttar Pradeshi osariigi põhjaosas Kanpuri linna lähistel sõitis teelt välja reisirong. Kui esialgsetel andmetel hukkus umbes 90 inimest, siis hiljem kasvas hukkunute arv üle 140 inimese.
 Lõuna-Korea prokurörid teatasid, et usuvad president Park Geun-hye isiklikku seotust tema administratsiooni haaranud korruptsiooniskandaaliga. Samal ajal esitasid nad ametliku süüdistuse presidendi kahele endisele abile ja presidendi lähedasele sõbrannale Choi Soon-silile.
 Peruu pealinnas Limas toimunud Aasia ja Vaikse Ookeani Majanduskoostöö tippkohtumise raames kohtusid põgusalt Ameerika Ühendriikide president Barack Obama ja Venemaa president Vladimir Putin. Kohtumisel arutati olukorda nii Süürias kui ka Ukrainas.
 Prantsusmaal toimusid eelvalimised paremtsentristliku erakonna Vabariiklased presidendikandidaadi väljaselgitamiseks 2017. aasta presidendivalimisteks. Kuna ükski kandidaat ei kogunud võitmiseks vajalikku häälteenamust, pääsesid teise eelvalimiste vooru edasi endised peaministrid François Fillon ja Alain Juppé. Endine president Nicolas Sarkozy edasipääsemiseks vajalikku toetust ei kogunud.
 Saksamaa liidukantsler Angela Merkel teatas, et ta kavatseb kandideerida 2017. aasta parlamendivalimistel ka neljandaks ametiajaks liidukantsleri ametikohale.
 San Marinos toimusid parlamendivalimised. Valimised võitis valimisliit San Marino Kõigepealt, mis sai 41,7% häältest ja 25 kohta 60-kohalises parlamendis. Valimisaktiivsus oli 59,7%.
 Türgi opositsiooniline ajaleht Hürriyet avaldas president Recep Tayyip Erdoğani reporteritele väljendatud seisukoha, et Türgi ei peaks püüdma iga hinna eest liituda Euroopa Liiduga, vaid võib ühineda hoopis Hiina ja Venemaa juhitud Shanghai Koostööorganisatsiooniga.
 Eesti president Kersti Kaljulaid tegi ettepaneku uue valitsuse moodustamiseks Keskerakonna esimehele Jüri Ratasele.

21. november

 Afganistani pealinnas Kabulis šiiitide mošee juures toimunud enesetapurünnakus hukkus üle 30 inimese ja veel kümned inimesed said vigastada.
 Curaçao peaministriks nimetati Hensley Koeiman.
 Jeemenis lõppes kaks ööpäeva kehtinud vaherahu Saudi Araabia juhitava sõjalise koalitsiooni ja šiiitlike al-Ḩūthiyyūni mässuliste vahel. Kumbki osapool ei olnud huvitatud vaherahu pikendamisest, sest süüdistasid teineteist selle rikkumises.
 Paavst Franciscus andis välja apostliku kirja, milles laiendas kõigile preestritele õiguse andeks anda aborte kui rasket pattu. Varem oli enamikus maailma piirkondades õigus aborti kahetsuse korral andeks anda vaid piiskoppidel või selleks spetsiaalselt määratud pihiisadel.
 Eestis allkirjastasid Eesti Keskerakond, Erakond Isamaa ja Res Publica Liit ja Sotsiaaldemokraatlik Erakond ametlikult koalitsioonilepingu. Samal päeval andis XIII Riigikogu 53 poolthäälega Jüri Ratasele volitused uue valitsuse moodustamiseks.
 Eesti president Kersti Kaljulaid kutsus tagasi Eesti suursaadiku Liibanonis Miko Haljase ja nimetas tema asemele Marin Mõttuse.

22. november

 Jaapani põhjaosa tabas kohaliku aja järgi kell 5.59 hommikul 7,4-magnituudine maavärin, mille epitsenter asus 10 km sügavusel meres Fukushima prefektuuri rannikul. Maavärina tagajärjel tekkis ka 1,4-meetrine tsunami. Purustustest ja inimohvritest teateid ei laekunud.
 Jordani Läänekaldal ründas noaga relvastatud palestiinlane piiripunktis Iisraeli piirivalvurit; viimane avas ründaja pihta tule ja tappis ta.
 Leedu Seim kinnitas 90 poolthäälega Saulius Skvernelise Leedu uueks peaministriks.
 Türgi võimud vabastasid ametist veel 15 000 avaliku sektori töötajat, keda kahtlustatakse seotuses juulikuise riigipöördekatsega. Sellega tõusis riigipöördekatse järel töö kaotanud inimeste koguarv 125 000 inimeseni.
 Vietnami parlament otsustas loobuda riiki kahe tuumaelektrijaama rajamisest, mida kavandati ehitada koostöös Jaapani ja Venemaaga. Tegemist oleks olnud Vietnami esimeste tuumaelektrijaamadega, kuid nõudluse vähenemine, suured kulud ja turvariskid veensid parlamenti kava maha hääletama.
 Ühinenud Rahvaste Organisatsioon teatas, et Šveitsis Genfis Küprose kreeklaste ja türklaste kogukonna juhtide vahel peetud läbirääkimistel saare taasühendamiseks ei ole suudetud kokkulepet saavutada.
 Eesti välisminister Jürgen Ligi oli seoses Eesti Euroopa Nõukogu eesistumise lõppemisega visiidil Prantsusmaal Strasbourgis, kus andis ülevaate Eesti eesistumise aja tähtsamatest tegevustest ja tulemustest ning andis ühtlasi eesistumise ametlikult üle Küprosele.

23. november

 Ameerika Ühendriikide valitud president Donald Trump nimetas oma haridusministri kandidaadiks haridusaktivisti ja Michigani Vabariikliku Partei endise esimehe Betsy DeVosi ning suursaadiku kandidaadiks Ühinenud Rahvaste Organisatsiooni juurde Lõuna-Carolina osariigi kuberneri Nikki Haley. Tegemist on esimeste naistega, kelle Trump on oma meeskonda nimetanud.
 Eestis andis XIII Riigikogu ees ametivande ja astus sellega ametisse Jüri Ratase esimene valitsus.
 Eesti Rahva Muuseumi ruumides kuulutati välja Eesti parimad teaduse populariseerijad. Tiiu Silla nimelise elutöö preemia pälvis Tiit Kändler.

24. november

 Belgias Brüsselis toimus Euroopa Liidu juhtide kohtumine Ukraina presidendi Petro Porošenkoga.
 Colombia pealinnas Bogotás allkirjastasid riigi president Juan Manuel Santos ja vasakpoolse relvarühmituse FARC liider Rodrigo Londono uue rahulepingu.
 Euroopa Parlament kiitis häältega 479:37 heaks Euroopa Komisjonile mittesiduva algatuse külmutada ulatuslike inimõiguste rikkumiste tõttu ajutiselt liitumiskõnelused Türgiga.
 Euroopa Parlamendi esimees Martin Schulz teatas pressikonverentsil, et ei kandideeri 2017. aastal enam parlamendi esimeheks ja soovib tagasi pöörduda Saksamaa poliitikasse.
 Hiina idaosas Jiangxi provintsis Fengchengis varises kokku ehitamisjärgus elektrijaam. Õnnetuses hukkus vähemalt 67 töölist.
 Iraagis Al-Ḩillah' linna ühes bensiinijaamas õhkis enesetaputerrorist lõhkeainega täidetud veoki. Plahvatuses hukkus üle ligi 100 inimest, neist enamik šiiitidest palverändurid. Vastutuse rünnaku eest võttis äärmuslik islamiliikumine Islamiriik.
 Leedu ametisse nimetatud peaminister Saulius Skvernelis tegi teatavaks oma valitsuskabineti koosseisu. Uues kabinetis säilitas oma ametikoha välisminister Linas Linkevičius, kaitseministriks nimetati Leedu endine suursaadik Euroopa Liidu juures Raimundas Karoblis ja rahandusministriks Leedu väärtpaberikomisjoni endine esimees Vilius Šapoka.
 Türgi lõunaosas Adana linnas kuberneri ametiruumide juures toimunud pommiplahvatuses hukkus kaks ja sai vigastada üle 30 inimese.
 Eestisse saabus kahepäevasele visiidile Ukraina kaitseväe juhataja Viktor Muženko.
 LHV Groupi juhatuse esimees Erkki Raasuke teatas, et lahkub detsembris seniselt ametikohalt ning asub alates 2017. aasta algusest juhtima Nordea ja DNB Baltikumi üksuste ühendamisel tekkivat panka.

25. november

 Ameerika Ühendriikides Wisconsini osariigis otsustas keskvalimiskomisjon, et kõik 2016. aasta presidendivalimistel osariigis antud hääled loetakse uuesti üle. Häälte ülelugemist nõudis Rohelise Partei kandidaat Jill Stein.
 Brasiilias astus tagasi president Michel Temeri üks lähemaid nõuandjaid, parlamendisuhete minister Geddel Vieira Lima, kes oli sattunud järjekordse korruptsiooniskandaali keskmesse. Väidetavalt oli ta avaldanud kultuuriministrile survet viimase haldusalasse kuuluva kinnisvaraarenduse heakskiitmiseks.
 Iisraeli politsei vahistas 13 inimest, keda kahtlustatakse riiki haaranud ulatuslike metsatulekahjude süütamises.
 Iraanis Semnāni provintsis põrkasid kokku kaks reisirongi. Õnnetuses hukkus 44 inimest ja sai vigastada veel 103 inimest.
 Islandil loobus ka Vasak-Rohelise Liikumise esimees Katrín Jakobsdóttir valitsuse moodustamisest ja andis mandaadi tagasi presidendile.
 Venemaa president Vladimir Putin andis Ameerika Ühendriikide näitlejale ja muusikule Steven Seagalile üle Venemaa kodaniku passi.

26. november

 Kuveidis toimusid parlamendivalimised. 50-kohalises parlamendis said opositsioonilised kandidaadid 24 kohta. Valimisaktiivsus oli umbes 70%.
 Pakistani peaminister Nawaz Sharif nimetas riigi relvajõudude kindralstaabi ülemate ühendkomitee esimeheks ehk relvajõudude ülemaks kindralleitnant Qamar Javed Bajwa.

27. november

 Prantsusmaal toimus eelvalimiste teine voor paremtsentristliku erakonna Vabariiklased presidendikandidaadi väljaselgitamiseks 2017. aasta presidendivalimisteks. Teises voorus kandideerisid esimesest voorust edasi pääsenud endised peaministrid François Fillon ja Alain Juppé, võitis Fillon, kes kogus umbes kaks kolmandikku kõigist antud häältest.
 Šveitsis toimus rahvahääletus, kus küsiti elanikelt, kas nad sooviksid riigi viie tuumaelektrijaama kiiremat sulgemist. Ettepanek elektrijaamade kiiremaks sulgemiseks kukkus läbi, selle vastu hääletas umbes 55% referendumil osalenud inimestest.

28. november

 Ameerika Ühendriikides Ohio osariigis Columbuses Ohio Osariigi Ülikoolis ründas mees noaga inimesi, vigastada sai vähemalt 10 inimest. Ründaja keeldus politsei korraldustele allumast ja lasti maha.
LaMia lend 2933: Colombias Medellíni linna lähedal mägedes kukkus kohaliku aja järgi kella 22.15 paiku alla lennuk 81 inimesega pardal. Lennukis viibis oma ajaloo tähtsaimale mängule sõitnud jalgpalliklubi Associação Chapecoense de Futebol meeskond. Hukkus 75 inimest, 6 inimest said erineva raskusastmega, sealhulgas ka eluohtlikke vigastusi.
 Euroopa Liit pikendas oma piraatidevastast meremissiooni Somaalia rannikul kahe aasta võrra kuni 2018. aasta lõpuni.
 Guinea-Bissau üks suuremaid erakondi Guinea ja Roheneemesaarte Sõltumatuse Aafrika Partei teatas, et ei toeta peaminister Umaro Sissoco Embalót ega liitu tema moodustatava valitsuskoalitsiooniga, pikendades riigis juba aasta aega kestnud poliitilist kriisi.
 Jeemeni šiiitlikud al-Ḩūthiyyūni mässulised teatasid, et moodustasid koos oma poliitiliste liitlastega uue valitsuse. Mässuliste sammu peeti tagasilöögiks Ühinenud Rahvaste Organisatsiooni katsetele riigis kestvat rahu saavutada.
 Makedoonia parlament kiitis häältega 41:0 heaks peaminister Duško Markovići valitsuse. Opositsioon boikoteeris hääletust.
 Taanis moodustas peaminister Lars Løkke Rasmussen uue koalitsioonivalitsuse, mille välisministriks sai erakonda Liberal Alliance kuuluv euroskeptiliste vaadetega Anders Samuelsen.
 Eesti kultuuriminister Indrek Saar oli visiidil Lääne maakonnas Lihulas.
 Eesti rahandusminister Sven Sester alustas kahepäevast visiiti Põlva maakonnas.

29. november

 Ameerika Ühendriikide valitud president Donald Trump avalikustas oma tervishoiuministri kandidaadi, kelleks sai president Barack Obama algatatud tervishoiureformi (nn Obamacare) terav kriitik, Esindajatekojas Georgia osariiki esindav ortopeed Tom Price.
 Belgias Brüsselis toimus Euroopa Liidu liikmesriikide teadusministrite kohtumine, kus osales ka Eesti haridus- ja teadusminister Mailis Reps. Kohtumise kesksed teemad olid noorteadlaste toetamine, teadlaskarjääri atraktiivsuse suurendamine ja teaduskoostöö kolmandate riikidega.
 Hollandi parlamendi alamkoda otsustas keelustada valitsusasutustes, ühistranspordis, koolides ja haiglates kogu nägu varjava riietuse, sealhulgas ka burqa‘de ja niqābide kandmise. Otsus vajab jõustumiseks ka senati heakskiitu.
 Lõuna-Korea korruptsiooniskandaali sattunud president Park Geun-hye pöördus parlamendi poole palvega otsustada, kuidas ja millal ta peaks võimust loobuma.
 Eestit külastas Malta peaminister Joseph Muscat, kes kohtus siin oma Eesti kolleegi Jüri Ratasega ja Eesti välisministri Sven Mikseriga.
 Eesti riigihalduse minister Mihhail Korb külastas Ida-Viru maakonda.
 Riigiprokuratuur esitas Keskerakonna endisele esimehele Edgar Savisaarele ametlikud süüdistused altkäemaksus, rahapesus, erakonna nimel suures ulatuses keelatud annetuste vastuvõtmises ning Tallinna linna eelarveliste vahendite kasutamises isiklikes ja erakonna huvides. Ühe süüdistuse sai ka Keskerakond.
 Ämari lennubaasist suundus Liibanoni rahutagamismissioonile jalaväerühm ESTPLA-22.

30. november

 Ameerika Ühendriikide valitud president Donald Trump teatas, et tema rahandusministri kandidaat on 54-aastane investeerimispankur Steven Mnuchin ja kaubandusministri kandidaat 79-aastane miljardär Wilbur Ross.
 Ameerika Ühendriikide Esindajatekoja vähemuse juhiks ehk Demokraatliku Partei fraktsiooni esimeheks valiti tagasi Nancy Pelosi.
 Kuuba pealinnas Havannas algas pidulik protsession riigi endise presidendi ja revolutsioonilise liidri Fidel Castro tuha toimetamiseks Santiago de Cuba linna, kust Kuuba revolutsioon 1953. aastal alguse sai.
 Lõuna-Korea opositsioonierakonnad lükkasid tagasi president Park Geun-hye ettepaneku tagasi astuda ja lubasid jätkata ametlikku protsessi tema umbusaldamiseks parlamendis.
 Malis algas kohtuprotsess sõjaväehunta endise juhi kindral Amadou Sanogo üle, keda süüdistatakse inimröövide ja mõrvade korraldamises.
 OPEC otsustas vähendada naftatootmise päevast mahtu 32,5 miljoni barrelini. Tegemist on esimese korraga pärast 2008. aastat, kui organisatsioon on otsustanud naftatootmist kärpida.
 Slovakkia parlament võttis vastu uue usuühingute seaduse, mis tõstis riiklike toetuste saamiseks ja koolide pidamiseks vajaliku liikmete alampiiri usuühingutele seniselt 20 000 liikmelt 50 000 liikmele. Eelnõu algatanud Slovakkia Rahvuspartei ei ole varjanud, et seadusemuudatuse üks eesmärke on takistada islami kogukonnal ka tulevikus riiklikku tunnustust saavutada.
 Venemaa president Vladimir Putin nimetas senise aserahandusministri Maksim Oreškini riigi uueks majandusliku arengu ministriks.
 ÜRO Julgeolekunõukogu kehtestas vastuseks septembris läbi viidud viiendale tuumakatsetusele Põhja-Koreale täiendavad majandussanktsioonid. Uute sanktsioonidega kehtestati piirangud riigi suurimale ekspordiartiklile, kivisöele.
 Eesti haridus- ja teadusminister Mailis Reps avas Belgias Brüsselis IV Brüsseli Euroopa Koolis eesti sektsiooni.
 Eestis pälvis Voldemar Panso nimelise auhinna lavakunstikooli 28. lennu üliõpilane Teele Pärn.

Viited

 2016-11